**DĖL ROKIŠKIO RAJONO SAVIVALDYBĖS TURTO IŠNUOMAVIMO BE KONKURSO**

2021 m. lapkričio 26 d. Nr. TS-

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 2 dalies 26 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 2 dalies 6 punktu, Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašu, patvirtintu Rokiškio rajono savivaldybės tarybos 2021 m. balandžio 30 d. sprendimu Nr. TS-113 „Dėl Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašo patvirtinimo“, atsižvelgdama į VšĮ ,,Jaslina“ 2021 m. spalio 28 d. prašymą Nr. GD-4994 ir 2021 m. lapkričio 16 d. prašymą Nr. GD-5269 ir BĮ Rokiškio pagrindinės mokyklos 2021 m. lapkričio 16 d. sutikimą Nr. GD-5271, Rokiškio rajono savivaldybės taryba nusprendžia:

1. Leisti išnuomoti be konkurso VšĮ ,,Jaslina“, kodas 305919291, buveinės adresas: Degsnių g. 13, Degsnių k., Rokiškio kaimiškoji sen., Rokiškio r. sav., 3 metams Rokiškio rajono savivaldybei (toliau – Savivaldybė) nuosavybės teise priklausantį, BĮ Rokiškio pagrindinės mokyklos patikėjimo teise valdomą nekilnojamą turtą: 50,31 kv. m patalpas, esančias pastate – lopšelyje-darželyje (patalpos pažymėtos: 2-30 ir 2-31), unikalus Nr. 7398-1001-6018, adresas: P. Širvio g. 1, Rokiškis, bendras pastato plotas 2437,66 kv. m.
2. Nustatyti:

2.1. šio sprendimo 1 punkte nurodyto turto naudojimo paskirtį – vaikų su negalia dienos centro veiklai vykdyti, kuriame būtų teikiamos akredituotos vaikų dienos socialinės priežiūros paslaugos neįgaliems vaikams, taip juos integruojant į visuomenę, įgalinant jų šeimos narius tęsti įprastą gyvenimo ritmą, derinti darbo ir šeimos poreikius, realizuoti save bendruomenėje;

2.2. šio sprendimo 1 punkte nurodyto turto nuomos kainą – 2,07 Eur per mėnesį už 1 kv. m.

1. Pritarti Savivaldybės turto, išdėstyto šio sprendimo 1 punkte, Savivaldybės ilgalaikio materialiojo turto nuomos sutarties projektui (pridedama).
2. Įgalioti Rokiškio pagrindinės mokyklos direktorių, atlikti turto nuomos procedūras ir pasirašyti Savivaldybės ilgalaikio materialiojo turto nuomos sutartį ir Savivaldybės ilgalaikio materialiojo turto perdavimo ir priėmimo aktą.
3. Skelbti sprendimą savivaldybės interneto svetainėje [www.rokiskis.lt](http://www.rokiskis.lt).

Šis sprendimas per vieną mėnesį gali būti skundžiamas Regionų apygardos administracinio teismo Kauno, Klaipėdos, Šiaulių ar Panevėžio rūmams Lietuvos Respublikos administracinių bylų teisenos įstatymo nustatyta tvarka.

|  |  |
| --- | --- |
| Savivaldybės meras | Ramūnas Godeliauskas |

Gailutė Vaikutienė

Rokiškio rajono savivaldybės tarybai

**SPRENDIMO PROJEKTO „DĖL ROKIŠKIO RAJONO SAVIVALDYBĖS TURTO IŠNUOMAVIMO BE KONKURSO“ AIŠKINAMASIS RAŠTAS**

2021 m. lapkričio 17 d.

Rokiškis

**Parengto sprendimo projekto tikslai ir uždaviniai.**

Leisti išnuomoti be konkurso VšĮ ,,Jaslina“, 3 metams Rokiškio rajono savivaldybei (toliau – Savivaldybė) nuosavybės teise priklausančias, Rokiškio pagrindinės mokyklos patikėjimo teise valdomas patalpas, esančias P. Širvio g. 1, Rokiškis.

**Šiuo metu esantis teisinis reglamentavimas.**

Lietuvos Respublikos vietos savivaldos įstatymo 16 straipsnio 2 dalies 26 punktas, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo (toliau – Įstatymas) 15 straipsnio 2 dalies 6 punktas, Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašas, patvirtintas Rokiškio rajono savivaldybės tarybos 2021 m. balandžio 30 d. sprendimu Nr. TS-113 „Dėl Rokiškio rajono savivaldybės ilgalaikio materialiojo turto viešo nuomos konkurso ir nuomos be konkurso organizavimo tvarkos aprašo patvirtinimo“ (toliau – Nuomos tvarkos aprašas).

**Sprendimo projekto esmė.**

Savivaldybės tarybos patvirtintame Nuomos tvarkos apraše numatyta, kad Savivaldybės nekilnojamasis turtas gali būti išnuomojamas be konkurso pelno nesiekiantiems subjektams, kurių pagrindinis veiklos tikslas atitinka bent vieną iš Nuomos tvarkos aprašo 9.2.5 punkto papunktyje nustatytų tikslų.

2021 m. spalio 28 d. ir 2021 m. lapkričio 16 d. VšĮ „Jaslina“ (toliau – Įstaiga) kreipėsi su prašymais išnuomoti patalpas pastate - Lopšelis - darželis, esančias P. Širvio g. 1, Rokiškis. Jų tikslas – išnuomotose patalpose įsteigti vaikų dienos centrą, kuriame būtų teikiamos akredituotos vaikų dienos socialinės priežiūros paslaugos neįgaliems vaikams, taip juos integruojant į visuomenę, įgalinant jų šeimos narius tęsti įprastą gyvenimo ritmą, derinti darbo ir šeimos poreikius, realizuoti save bendruomenėje;

Pradėjus veikti dienos centrui būtų plečiama infrastruktūra socialinių paslaugų bendruomenėje, užtikrinamas didesnis jų prieinamumas žmonėms su negalia. Dienos centrą galėtų lankyti ne tik Rokiškio pagrindinės mokyklos auklėtiniai, bet ir visi sutrikusio intelekto ir kompleksinę negalią turintys rajono vaikai. Paslaugos jiems būtų teikiamos ir mokinių atostogų metu, tokiu būdu būtų sprendžiama neįgalių vaikų tėvams ypač aktuali vaikų užimtumo ir priežiūros problema mokinių atostogų metu. Centras veiktų iki penkių dienų per savaitę, po keturias valandas per dieną. Veiklos finansuojamos iš valstybės ir savivaldybės biudžeto. Pradžioje planuojama, kad centrą lankys 15 vaikų. Viešoji įstaiga planuoja suburti profesionalių specialistų komandą, siūlyti lavinamuosius užsiėmimus, socialinę reabilitaciją, savarankiško gyvenimo įgūdžių, ugdymo, lavinimo užsiėmimus, sociokultūrinę veiklą, dalyvauti projektuose, pritraukti lėšų vaikų užimtumui, ugdymui.

Siūlomo išnuomoti turto patikėtinis – BĮ Rokiškio pagrindinė mokykla, sutinka, kad turtas būtų išnuomojamas dienos centro veiklai.

Rokiškio rajono švietimo įstaigų teikiamų paslaugų kainų ir gaunamų lėšų panaudojimo tvarkos, patvirtintos Rokiškio rajono savivaldybės tarybos 2019 m. lapkričio 29 d. sprendimu Nr. TS-227 „Dėl Rokiškio rajono švietimo įstaigų teikiamų paslaugų kainų ir gaunamų lėšų panaudojimo tvarkos patvirtinimo“ pastabų 4 punkte nustatyta, kad Neformaliojo vaikų švietimo teikėjams, vykdantiems programas mokiniams ir Vaikų dienos centrams švietimo įstaigų patalpos (įskaitant patalpų išlaikymo, eksploatavimo ir komunalinių paslaugų mokesčius) suteikiamos nemokamai. Atsižvelgiant į išdėstytą, kol galios minėtas sprendimas ir bus tenkinamos nustatytos sąlygos, nuomininkas bus atleistas nuo nuomos ir turto išlaikymo mokesčių.

Taip pat yra teikiama Savivaldybės turto nuomos sutartis Savivaldybės tarybai pritarti.

**Laukiami rezultatai**

Bus užtikrintas efektyvus savivaldybei nuosavybės teise priklausančio turto panaudojimas. Plečiama infrastruktūra socialinių paslaugų bendruomenėje, užtikrinamas didesnis jų prieinamumas žmonėms su negalia. Dienos centrą gales lankyti visi sutrikusio intelekto ir kompleksinę negalią turintys rajono vaikai.

**Finansavimo šaltiniai ir lėšų poreikis**

Sprendimui įgyvendinti papildomų lėšų nereikės.

**Suderinamumas su Lietuvos Respublikos galiojančiais teisės norminiais aktais.**

Projektas neprieštarauja galiojantiems teisės aktams.

**Antikorupcinis vertinimas.**

Teisės akte nenumatoma reguliuoti visuomeninių santykių, susijusių su Lietuvos Respublikos korupcijos prevencijos įstatymo 8 straipsnio 1 dalyje numatytais veiksniais, todėl teisės aktas nevertintinas antikorupciniu požiūriu.

|  |  |
| --- | --- |
| Turto valdymo ir ūkio skyriaus vyriausioji specialistė | Gailutė Vaikutienė |